MEGA บวกแรงกว่า 6% ลุ้นรายได้-กำไรปีนี้โตแกร่ง
MEGA บวกแรงกว่า 6% ลุ้นรายได้-กำไรปีนี้โตแกร่ง ล่าสุด ณ เวลา 16.01 น. อยู่ที่ระดับ 28.50 บาท บวก 1.75 บาท หรือ 6.54% สูงสุด 28.25 บาท ต่ำสุด 26.50 บาท ด้วยมูลค่าซื้อขาย 281.93 ล้านบาท ด้าน โบรกฯ คาด MEGA มีแนวโน้มถูกคัดเลือกเข้า SET100 ในรอบ 2H60
5 มิ.ย. 2560

ผู้สื่อข่าวรายงานว่าราคาหุ้นบริษัท เมก้า ไลฟ์ไซแอ็นซ์ จำกัด (มหาชน) หรือ MEGA ล่าสุด ณ เวลา 16.01 น. อยู่ที่ระดับ 28.50 บาท บวก 1.75 บาท หรือ 6.54% สูงสุด 28.25 บาท ต่ำสุด 26.50 บาท ด้วยมูลค่าซื้อขาย 281.93 ล้านบาท ขณะที่ดัชนีตลาดหุ้นไทยโดยรวมลบ 0.10%

โดย นายวิเวก ดาวัน ประธานเจ้าหน้าที่บริหาร MEGA เปิดเผยว่า บริษัทคาดรายได้ปีนี้จะเติบโตได้ตามเป้าหมายที่ 5-10% จากปี 59 ที่มีรายได้อยู่ที่ 8,842.40 ล้านบาท และกำไรสุทธิที่น่าจะเติบโตราว 5-10% เช่นกัน จากปีก่อนอยู่ที่ 794.91 ล้านบาท เป็นไปตามการเติบโตทั้งยอดขายในประเทศและต่างประเทศ โดยเฉพาะในต่างประเทศที่มีสัดส่วนยอดขายมากกว่า 80%
นอกจากนี้บริษัทอยู่ระหว่างการก่อสร้างคลังสินค้าที่ประเทศเมียนมา มูลค่าลงทุนราว 540 ล้านบาท คาดว่าจะใช้ระยะเวลาในการดำเนินการก่อสร้างราว 1 ปี เพื่อเป็นศูนย์กระจายสินค้าในประเทศดังกล่าวต่อไป ขณะเดียวกันก็เตรียมดำเนินการสร้างคลังสินค้าในประเทศไทย คาดใช้เงินลงทุนราว 100 ล้านบาท โดยที่ผ่านมาได้เข้าซื้อที่ดินติดกับโรงงานของบริษัทแล้ว ซึ่งน่าจะสามารถก่อสร้างได้เร็วๆนี้
สำหรับศูนย์ดูแลรักษาสุภาพ (Wellness Care) ปัจจุบันได้เปิดให้บริการแล้ว โดยภายใน 1-2 ปีนี้ จะเป็นช่วงของการทำความเข้าใจกับผู้บริโภค และในปี 62 บริษัทจะเริ่มพิจารณาถึงรายได้ที่จะเกิดขึ้น ส่วนการร่วมทุนกับบริษัท มาลี กรุ๊ป จำกัด (มหาชน) หรือ MALEE จัดตั้งบริษัท เมก้า มาลี จำกัด ซึ่ง MEGA ถือหุ้นในสัดส่วน 51% ปัจจุบันยังอยู่ระหว่างการพัฒนาและวิจัยสินค้า คาดว่าจะเห็นความชัดเจนได้ภายในไตรมาส 4/60 โดย MALEE จะทำหน้าที่ในการผลิตสินค้าออกมาขายและจำหน่าย
อย่างไรก็ตามบริษัทอยู่ระหว่างศึกษาเพื่อลงทุนเข้าซื้อกิจการในธุรกิจยา ซึ่งจะเป็นธุรกิจที่จะเข้ามาต่อยอดการเติบโตในอนาคต โดยมีความสนใจในประเทศฟิลิปปินส์ และอินโดนีเซีย แต่ยังไม่สามารถสรุปได้ในขณะนี้
ด้าน บล.เอเซีย พลัส ระบุในบทวิเคราะห์ว่า หุ้นที่คาดว่าจะถูกคัดเลือกเข้า SET100 ในรอบครึ่งปีหลังปี 60 มี 14 บริษัท คือ BJC, EA, BPP, RATCH, JAS, ESSO, GL, TICON, BCPG, KSL, WORK, STA, MEGA และ GFPT